Nyborg: - Godmorgen, godmorgen. Må jeg have lov at give dig en lille flyer ...

Det var en morgenfrisk leder af det Radikale Venstre, Morten Østergaard, der torsdag morgen inddrog Nyborg Gymnasium i valgkampen.

Morten Østergaard har indledt en Danmarkstur, hvor han lægger vejen forbi dem, han selv karakteriserer som "symbolpolitikkens ofre".

Og med Nyborg Gymnasium havde Morten Østergaard valgt et kontroversielt første stop på turen.

Gymnasiets rektor, Henrik Vestergaard Stokholm, blev landskendt, da han lod to somaliske piger uden opholdstilladelse fortsætte deres skolegang.

Det førte til beskyldninger mod ham fra Dansk Folkeparti især for at benytte sin stilling til at bedrive politisk virksomhed.

Men selv om Henrik Vestergaard Stokholm er helt på det rene med, at der nu igen kan blive rejst kritik imod ham, afviser han at have politiske motiver til at invitere Morten Østergaard og det Radikale Venstre indenfor.

- Morten Østergaard har selv ytret ønske om at besøge Nyborg Gymnasium for både at tale om somalier-sagen, men også om besparelser på uddannelsesinstitutionerne og vores beslutning om at være en røgfri skole. Og her er alle velkommen, fastslår Henrik Vestergaard Stokholm.